Bhāmaha: Kāvyālaṃkāra
Exported from Holy-Writings.com on 2026-06-21 - 1 clipping

Source: GRETIL (gretil.sub.uni-goettingen.de) — Sanskrit academic edition. Title: Bhāmaha: Kāvyālaṃkāra. Data entry: (see source file). License: refer to source file header.
──────────────────────────────────────────────────────────────────────

This file is a plain text transformation of http://gretil.sub.uni-goettingen.de/gretil/corpustei/sa_bhAmaha-kAvyAlaMkAra.xml
  with a rudimentary header. For a more extensive header please refer to the source file.

## Data entry: Dominic Goodall
## Contribution: Dominic Goodall
## Date of this version: 2020-07-31

## Source:
   - : Kāvyālaṅkāra of Bhāmaha, Paricchedas 1 to 6 With English Translation and Notes on Paricchedas 1 to 3 by C. Sankara Rama Sastri. Madras, Mylapore : Sri Balamanorama Press, 1956. (Sri Balamanorama Series, 54).

## Publisher: Göttingen Register of Electronic Texts in Indian Languages (GRETIL), SUB Göttingen

## Licence:
   This e-text was provided to GRETIL in good faith that no copyright rights have been infringed. If anyone wishes to assert copyright over this file, please contact the GRETIL management at gretil(at)sub(dot)uni-goettingen(dot)de. The file will be immediately removed pending resolution of the claim.
   Distributed under a Creative Commons Attribution-NonCommercial-ShareAlike 4.0 International License.

## Structure of references:
   A reference is assembled consisting of
   - a pragmatic abbreviation of the title: Kāvyālaṃkāra = Bh,
   - the number of the  in arabic numerals,
   - the number of the verse in arabic numerals.

## Notes:
   This file has been created by mass conversion of GRETIL's Sanskrit corpus from bhakavau.htm. Due to the heterogeneity of the sources the header markup might be suboptimal. For the sake of transparency the header of the legacy file is documented in the note element below:

	 Bhamaha: Kavyalamkara
Based on: Kāvyālaṅkāra of Bhāmaha, Paricchedas 1 to 6 With English Translation
and Notes on Paricchedas 1 to 3 by C. Sankara Rama Sastri.
Madras, Mylapore : Sri Balamanorama Press, 1956.
(Sri Balamanorama Series, 54)
Input by Dominic Goodall (EFEO)
(The text is not proofread!)
TEXT WITH PADA MARKERS
[Notes by D. Goodall:]
Some corrections from Raniero GNOLI's
Udbhaṭa's Commentary on the Kāvyālaṃkāra of Bhāmaha with an Appendix by Margherita Taticchi including some fragments of Kālidāsa's Raghuvaṃśa.
Literary and Historical Documents from Pakistan II. Rome: Istituto Italiano per il Medio ed Estremo Oriente, 1962.
Supplemented with readings (not consistently in the 1st 3 chapters) from Kashi Sanskrit Series 61,
the 1928 edition of Batuk Nātha "Sarmā and Baldeva Upādhyāya (\edB):
Kāvyālaṅkāra of Bhāmaha Edited With Introduction etx. By Batuk Nāth Śarmā, M.A., Sāhityopādhyāya,
and Baldeva Upādhyāya, M.A., Sāhitya Śāstrī,
Professors, Benares Hindu University. With a Foreword By Principal A.B. Dhruva, M.A., LL.B.,
Pro-Vice-Chancellor, Benares Hindu University.
The Kashi Sanskrit Series (Haridas Sanskrit Granthamala) 61 (Alaṅkāra Śāstra Section No. 2.)
Benares: Chowkhamba Sanskrit Series Office, 1928.
The recent Chowkhamba edition (Kāvyālaṅkāra of Bhāmaḥ [sic] with `Aanand' Hindi commentary
by Dr. Ramanand Sharma. Chowkhamba Sanskrit Series 110. Varanasi: Chowkhamba Sanskrit Series Office, 2002) has been ignored. The Hindi translation may be useful, but the edition is not a careful one:
it incorporates the suggestions of earlier editors intermittently and without acknowledgement (e.g.6:60),
and it sometimes translates someone's improvement without accepting it into the text (e.g. 6:56a). It takes
no account of GNOLI (see e.g. 1:9).
No other editions available to me at the moment; but D.T. Tatacharya Siromani's edition with his
commentary (udyānavṛtti) published from Tiruvadi in 1934 (according to GNOLI 1962:xxxix, fn.2)
should be sought.

## Revisions:
   - 2020-07-31: TEI encoding by mass conversion of GRETIL's Sanskrit corpus

# Text

praṇamya sārvaṃ sarvajñaṃ manovākkāyakarmabhiḥ
kāvyālaṃkāra ityeṣa yathābuddhi vidhāsyate // Bh_1.1

dharmārthakāmamokṣeṣu vaicakṣaṇyaṃ kalāsu ca
prītiṃ karoti kīrtiṃ ca sādhukāvyanibandhanam // Bh_1.2

adhanasyeva dātṛtvaṃ klībasyevāstrakauśalam
ajñasyeva pragalbhatvam akaveḥ śāstravedanam // Bh_1.3

vinayena vinā kā śrīḥ kā niśā śaśinā vinā
rahitā satkavitvena kīdṛśī vāgvidagdhatā // Bh_1.4

gurūpadeśādadhyetuṃ śāstraṃ jaḍadhiyo 'pyalam
kāvyaṃ tu jāyate jātu kasyacit pratibhāvataḥ // Bh_1.5

upeyuṣāmapi divaṃ sannibandhavidhāyinām
āsta eva nirātaṅkaṃ kāntaṃ kāvyamayaṃ vapuḥ // Bh_1.6

ruṇaddhi rodasī cāsya yāvatkīrtiranaśvarī
tāvatkilāyamadhyāste sukṛtī vaibudhaṃ padam // Bh_1.7

ato 'bhivāñchatā kīrtiṃ stheyasīmābhuvaḥ sthiteḥ
yatno viditavedyena vidheyaḥ kāvyalakṣaṇaḥ // Bh_1.8

śabdaśchando 'bhidhānārthā itihāsāśrayāḥ kathāḥ
loko yuktiḥ kalāśceti mantavyāḥ kāvyahetavaḥ // Bh_1.9

śabdābhidheye vijñāya kṛtvā tadvidupāsanam
vilokyānyanibandhāṃśca kāryaḥ kāvyakriyādaraḥ // Bh_1.10

sarvathā padamapyekaṃ na nigādyamavadyavat
vilakṣmaṇā hi kāvyena duḥsuteneva nindyate // Bh_1.11

nākavitvamadharmāya vyādhaye daṇḍanāya vā
kukavitvaṃ punaḥ sākṣān mṛtimāhurmanīṣiṇaḥ // Bh_1.12

rūpakādiralaṃkāras tasyānyairbahudhoditaḥ
na kāntamapi nirbhūṣaṃ vibhāti vanitāmukham // Bh_1.13

rūpakādimalaṃkāraṃ bāhyamācakṣate pare
supāṃ tiṅāṃ ca vyutpattiṃ vācāṃ vāñchantyalaṃkṛtim // Bh_1.14

tadetadāhuḥ sauśabdyaṃ nārthavyutpattirīdṛśī
śabdābhidheyālaṃkārabhedādiṣṭaṃ dvayaṃ tu naḥ // Bh_1.15

śabdārthau sahitau kāvyaṃ gadyaṃ padyaṃ ca taddvidhā
saṃskṛtaṃ prākṛtaṃ cānyad apabhraṃśa iti tridhā // Bh_1.16

vṛttadevādicaritaśaṃsi cotpādyavastu ca
kalāśāstrāśrayaṃ ceti caturdhā bhidyate punaḥ // Bh_1.17

sargabandho 'bhineyārthaṃ tathaivākhyāyikākathe
anibaddhaṃ ca kāvyādi tatpunaḥ pañcadhocyate // Bh_1.18

sargabandho mahākāvyaṃ mahatāṃ ca mahacca yat
agrāmyaśabdamarthyaṃ ca sālaṃkāraṃ sadāśrayam // Bh_1.19

mantradūtaprayāṇājināyakābhyudayaiśca yat
pañcabhiḥ sandhibhiryuktaṃ nātivyākhyeyamṛddhimat // Bh_1.20

caturvargābhidhāne 'pi bhūyasārthopadeśakṛt
yuktaṃ lokasvabhāvena rasaiśca sakalaiḥ pṛthak // Bh_1.21

nāyakaṃ prāgupanyasya vaṃśavīryaśrutādibhiḥ
na tasyaiva vadhaṃ brūyād anyotkarṣābhidhitsayā // Bh_1.22

yadi kāvyaśarīrasya na sa vyāpitayeṣyate
na cābhyudayabhāktasya mudhādau grahaṇastavau // Bh_1.23

nāṭakaṃ dvipadīśamyārāsakaskandhakādi yat
uktaṃ tadabhineyārtham ukto 'nyaistasya vistaraḥ // Bh_1.24

saṃskṛtānākulaśravyaśabdārthapadavṛttinā
gadyena yuktodāttārthā socchvāsākhyāyikā matā // Bh_1.25

vṛttamākhyāyate tasyāṃ nāyakena svaceṣṭitam
vaktraṃ cāparavaktraṃ ca kāle bhāvyārthaśaṃsi ca // Bh_1.26

kaverabhiprāyakṛtaiḥ kathanaiḥ kaiścidaṅkitā
kanyāharaṇasaṃgrāmavipralambhodayānvitā // Bh_1.27

na vaktrāparavaktrābhyāṃ yuktā nocchāsavatyapi
saṃskṛtāsaṃskṛtā ceṣṭā kathāpabhraṃśabhāk tathā // Bh_1.28

anyaiḥ svacaritaṃ tasyāṃ nāyakena tu nocyate
svaguṇāviṣkṛtiṃ kuryād abhijātaḥ kathaṃ janaḥ // Bh_1.29

anibaddhaṃ punargāthāślokamātrādi tatpunaḥ
yuktaṃ vakrasvabhāvoktyā sarvamevaitadiṣyate // Bh_1.30

vaidarbhamanyadastīti manyante sudhiyo 'pare
tadeva ca kila jyāyaḥ sadarthamapi nāparam // Bh_1.31

gauḍīyamidametattu vaidarbhamiti kiṃ pṛthak
gatānugatikanyāyān nānākhyeyamamedhasām // Bh_1.32

nanu cāśmakavaṃśādi vaidarbhamiti kathyate
kāmaṃ tathāstu prāyeṇa saṃjñecchāto vidhīyate // Bh_1.33

apuṣṭārthamavaktrokti prasannamṛju komalam
bhinnaṃ geyamivedaṃ tu kevalaṃ śrutipeśalam // Bh_1.34

alaṃkāravadagrāmyam arthyaṃ nyāyyamanākulam
gauḍīyamapi sādhīyo vaidarbhamiti nānyathā // Bh_1.35

na nitāntādimātreṇa jāyate cārutā girām
vakrābhidheyaśabdoktir iṣṭā vācāmalaṃkṛtiḥ // Bh_1.36

neyārthaṃ kliṣṭamanyārtham avācakamayuktimat
gūḍhaśabdābhidhānaṃ ca kavayo na prayuñjate // Bh_1.37

neyārthaṃ nīyate yukto yasyārthaḥ kṛtibhirbalāt
śabdanyāyānupārūḍhaḥ kathaṃcitsvābhisandhinā // Bh_1.38

māyeva bhadreti yathā sā cāsādhvī prakalpanā
veṇudākeriti ca tāṃ nayanti vacanādvinā // Bh_1.39

kliṣṭaṃ vyavahitaṃ vidyād anyārthaṃ vigame yathā
vijahrustasya tāḥ śokaṃ krīḍāyāṃ vikṛtaṃ ca tat // Bh_1.40

himāpahāmitradharair vyāptaṃ vyometyavācakam
sākṣādarūḍhaṃ vācye 'rthe nābhidhānaṃ pratīyate // Bh_1.41

ayuktimad yathā dūtā jalabhṛnmārutendavaḥ
tathā bhramarahārītacakravākaśukādayaḥ // Bh_1.42

avāco 'vyaktavācaśca dūradeśavicāriṇaḥ
kathaṃ dūtyaṃ prapadyerann iti yuktyā na yujyate // Bh_1.43

yadi cotkaṇṭhayā yattad unmatta iva bhāṣate
tathā bhavatu bhūmnedaṃ sumedhobhiḥ prayujyate // Bh_1.44

gūḍhaśabdābhidhānaṃ ca na prayojyaṃ kathaṃcana
sudhiyāmapi naivedam upakārāya kalpate // Bh_1.45

asitartitugadricchit svaḥkṣitāṃ patiradvidṛk
amidbhiḥ śubhradṛgdṛṣṭair dviṣo jeghnīyiṣīṣṭa vaḥ // Bh_1.46

śrutiduṣṭārthaduṣṭe ca kalpanāduṣṭamityapi
śrutikaṣṭaṃ tathaivāhur vācaṃ doṣaṃ caturvidham // Bh_1.47

viḍvarcoviṣṭhitaklinnacchinnavāntapravṛttayaḥ
pracāradharṣitodgāravisargahadayantritāḥ // Bh_1.48

hiraṇyaretāḥ sambādhaḥ pelavopasthitāṇḍajāḥ
vākkāṭavādayaśceti śrutiduṣṭā matā giraḥ // Bh_1.49

arthaduṣṭaṃ punarjñeyaṃ yatrokte jāyate matiḥ
asabhyavastuviṣayā śabdaistadvācibhiryathā // Bh_1.50

hantumeva pravṛttasya stabdhasya vivaraiṣiṇaḥ
patanaṃ jāyate 'vaśyaṃ kṛcchreṇa punarunnatiḥ // Bh_1.51

padadvayasya sandhāne yadaniṣṭaṃ prakalpate
tadāhuḥ kalpanāduṣṭaṃ sa śauryābharaṇo yathā // Bh_1.52

yathā.ajihladadityādi śrutikaṣṭaṃ ca tadviduḥ
na tad icchanti kṛtino gaṇḍamapyapare kila // Bh_1.53

sanniveśaviśeṣāttu duruktamapi śobhate
nīlaṃ palāśamābaddham antarāle srajāmiva // Bh_1.54

kiṃcidāśrayasaundaryād dhatte śobhāmasādhvapi
kāntāvilocananyastaṃ malīmasamivāñjanam // Bh_1.55

āpāṇḍugaṇḍametatte vadanaṃ vanajekṣaṇe
saṃgamāt pāṇḍuśabdasya gaṇḍaḥ sādhu yathoditam // Bh_1.56

anayānyad api jñeyaṃ diśā yuktamasādhvapi
yathā viklinnagaṇḍānāṃ kariṇāṃ madavāribhiḥ // Bh_1.57

madaklinnakapolānāṃ dviradānāṃ catuḥśatī
yathā tadvadasādhīyaḥ sādhīyaśca prayojayet // Bh_1.58

etad grāhyaṃ surabhi kusumaṃ grāmyam etannidheyaṃ dhatte śobhāṃ viracitamidaṃ sthānamasyaitadasya
mālākāro racayati yathā sādhu vijñāya mālāṃ yojyaṃ kāvyeṣvavahitadhiyā tadvadevābhidhānam // Bh_1.59

iti bhāmahālaṅkāre prathamaḥ paricchedaḥ

dvitīyaḥ paricchedaḥ

mādhuryamabhivāñchantaḥ prasādaṃ ca sumedhasaḥ
samāsavanti bhūyāṃsi na padāni prayuñjate // Bh_2.1

kecidojo 'bhidhitsantaḥ samasyanti bahūnyapi
yathā mandārakusumareṇupiñjaritālakā // Bh_2.2

śravyaṃ nātisamastārthaṃ kāvyaṃ madhuramiṣyate
āvidvadaṅganābālapratītārthaṃ prasādavat // Bh_2.3

anuprāsaḥ sayamako rūpakaṃ dīpakopame
iti vācāmalaṃkārāḥ pañcaivānyairudāhṛtāḥ // Bh_2.4

sarūpavarṇavinyāsam anuprāsaṃ pracakṣate
kiṃ tayā cintayā kānte nitānteti yathoditam // Bh_2.5

grāmyānuprāsamanyattu manyante sudhiyo 'pare
sa lolamālānīlālikulākulagalo balaḥ // Bh_2.6

nānārthavanto 'nuprāsā na cāpyasadṛśākṣarāḥ
yuktyānayā madhyamayā jāyante cāravo giraḥ // Bh_2.7

lāṭīyamapyanuprāsam ihecchantyapare yathā
dṛṣṭiṃ dṛṣṭisukhāṃ dhehi candraścandramukhoditaḥ // Bh_2.8

ādimadhyāntayamakaṃ pādābhyāsaṃ tathāvalī
samastapādayamakam ityetat pañcadhocyate // Bh_2.9

sandaṣṭakasamudgāder atraivāntargatirmatā
ādau madhyāntayorvā syād iti pañcaiva tadyathā // Bh_2.10

sādhunā sādhunā tena rājatā rājatā bhṛtā
sahitaṃ sahitaṃ kartuṃ saṃgataṃ saṃgataṃ janam // Bh_2.11

sādhuḥ saṃsārādbibhyadasmādasārāt kṛtvā kleśāntaṃ yāti vartma praśāntam
jātiṃ vyādhīnāṃ durdamānāmadhīnāṃ vāñchañjyāyastvaṃ chindhi muktānayastvam // Bh_2.12

na te dhirdhīra bhogeṣu ramaṇīyeṣu saṃgatā
munīnapi harantyete ramaṇī yeṣu saṃgatā // Bh_2.13

sitāsitākṣīṃ supayodharādharāṃ susaṃmadāṃ vyaktamadāṃ lalāmadām
ghanāghanā nīlaghanā ghanālakāṃ priyāmimāmutsukayanti yanti ca // Bh_2.14

amī nṛpā dattasamagraśāsanāḥ kadācidapyapratibaddhaśāsanāḥ
kṛtāgasāṃ mārgabhidāṃ ca śāsanāḥ pitṛkramādhyāsitatādṛśāsanāḥ // Bh_2.15

anantaraikāntarayor evaṃ pādāntayorapi
kṛtsnaṃ ca sarvapādeṣu duṣkaraṃ sādhu tādṛśam // Bh_2.16

tulyaśrutīnāṃ bhinnānām abhidheyaiḥ parasparam
varṇānāṃ yaḥ punarvādo yamakaṃ tannigadyate // Bh_2.17

pratītaśabdamojasvi suśliṣṭapadasandhi ca
prasādi svabhidhānaṃ ca yamakaṃ kṛtināṃ matam // Bh_2.18

nānādhātvarthagambhīrā yamakavyapadeśinī
prahelikā sā hyuditā rāmaśarmācyutottare // Bh_2.19

kāvyānyapi yadīmāni vyākhyāgamyāni śāstravat
utsavaḥ sudhiyāmeva hanta durmedhaso hatāḥ // Bh_2.20

upamānena yattattvam upameyasya rūpyate
guṇānāṃ samatāṃ dṛṣṭvā rūpakaṃ nāma tadviduḥ // Bh_2.21

samastavastuviṣayam ekadeśavivarti ca
dvidhā rūpakamuddiṣṭam etattaccocyate yathā // Bh_2.22

śīkarāmbhomadasṛjas tuṅgā jaladadantinaḥ
niryānto madayantīme śakrakārmukavāraṇāḥ // Bh_2.23

taḍidvalayakakṣyāṇāṃ balākāmālabhāriṇām
payomucāṃ dhvanirdhīro dunoti mama tāṃ priyām // Bh_2.24

ādimadhyāntaviṣayaṃ tridhā dīpakamiṣyate
ekasyaiva tryavasthatvād iti tadbhidyate tridhā // Bh_2.25

amūni kurvate 'nvarthām asyākhyāmarthadīpanāt
tribhirnidarśanaiścedaṃ tridhā nirdiśyate yathā // Bh_2.26

mado janayati prītiṃ sānaṅgaṃ mānabhaṅguram
sa priyāsaṃgamotkaṇṭhāṃ sāsahyāṃ manasaḥ śucam // Bh_2.27

mālinīraṃśukabhṛtaḥ striyo 'laṃkurute madhuḥ
hārītaśukavācaśca bhūdharāṇāmupatyakāḥ // Bh_2.28

cīrīmavatīraraṇyānīḥ saritaḥ śuṣyadambhasaḥ
pravāsināṃ ca cetāṃsi śucirantaṃ ninīṣati // Bh_2.29

viruddhenopamānena deśakālakriyādibhiḥ
upameyasya yatsāmyaṃ guṇaleśena sopamā // Bh_2.30

yathevaśabdau sādṛśyam āhaturvyatirekiṇoḥ
dūrvākāṇḍamiva śyāmaṃ tanvī śyāmālatā yathā // Bh_2.31

vinā yathevaśabdābhyāṃ samāsābhihitā parā
yathā kamalapatrākṣī śaśāṅkavadaneti ca // Bh_2.32

vatināpi kriyāsāmyaṃ tadvadevābhidhīyate
dvijātivadadhīte 'sau guruvaccānuśāsti naḥ // Bh_2.33

samānavastunyāsena prativastūpamocyate
yathevānabhidhāne 'pi guṇasāmyapratītitaḥ // Bh_2.34

sādhusādhāraṇatvādir guṇo 'tra vyatiricyate
sa sāmyamāpādayati virodhe 'pi tayoryathā // Bh_2.35

kiyantaḥ santi guṇinaḥ sādhusādhāraṇaśriyaḥ
svādupākaphalānamrāḥ kiyanto vādhvaśākhinaḥ // Bh_2.36

yaduktaṃ triprakāratvaṃ tasyāḥ kaiścinmahātmabhiḥ
nindāpraśaṃsācikhyāsābhedādatrābhidhīyate // Bh_2.37

sāmānyaguṇanirdeśāt trayamapyuditaṃ nanu
mālopamādiḥ sarvo 'pi na jyāyān vistaro mudhā // Bh_2.38

hīnatāsambhavo liṅgavacobhedo viparyayaḥ
upamānādhikatvaṃ ca tenāsadṛśatāpi ca // Bh_2.39

ta eta upamādoṣāḥ sapta medhāvinoditāḥ
sodāharaṇalakṣmāṇo varṇyante 'tra ca te pṛthak // Bh_2.40

sa mārutākampitapītavāsā bibhratsalīlaṃ śaśibhāsamabjam
yadupravīraḥ pragṛhītaśārṅgaḥ sendrāyudho megha ivābabhāse // Bh_2.41

śakracāpagrahādatra darśitaṃ kila kārmukam
vāsaḥśaṅkhānupādānād dhīnamityabhidhīyate // Bh_2.42

sarvaṃ sarveṇa sārūpyaṃ nāsti bhāvasya kasyacit
yathopapatti kṛtibhir upamāsu prayujyate // Bh_2.43

akhaṇḍamaṇḍalaḥ kvenduḥ kva kāntānanamadyuti
yatkiṃcitkāntisāmānyāc chaśinaivopamīyate // Bh_2.44

kiṃ ca kāvyāni neyāni lakṣaṇena mahātmanām
dṛṣṭaṃ vā sarvasārūpyaṃ rājamitre yathoditam // Bh_2.45

sūryāṃśasaṃmīlitalocaneṣu dīneṣu padmānilanirmadeṣu
sādhvyaḥ svageheṣviva bhartṛhīnāḥ kekā vineśuḥ śikhināṃ mukheṣu // Bh_2.46

niṣpeturāsyādiva tasya dīptāḥ śarā dhanurmaṇḍalamadhyabhājaḥ
jājvalyamānā iva vāridhārā dinārdhabhājaḥ pariveṣiṇo 'rkāt // Bh_2.47
 śākavardhanasya
kathaṃ pāto 'mbudhārāṇāṃ jvalantīnāṃ vivasvataḥ
asambhavādayaṃ yuktyā tenāsambhava ucyate // Bh_2.48

tatrāsambhavinārthena kaḥ kuryādupamāṃ kṛtī
ko nāma vahninaupamyaṃ kurvīta śaśalakṣmaṇaḥ // Bh_2.49

yasyātiśayavānarthaḥ kathaṃ so 'sambhavo mataḥ
iṣṭaṃ cātiśayārthatvam upamotprekṣayoryathā // Bh_2.50

puñjībhūtamiva dhvāntam eṣa bhāti mataṅgajaḥ
saraḥ śaratprasannāmbho nabhaḥkhaṇḍamivojjhitam // Bh_2.51

atha liṅgavacobhedāv ucyete saviparyayau
hīnādhikatvāt sa dvedhā trayamapyucyate yathā // Bh_2.52

avigāhyo 'si nārīṇām ananyamanasāmapi
viṣamopalabhinnormir āpagevottitīrṣataḥ // Bh_2.53

kvacidagre prasaratā kvacidāpatya nighnatā
śuneva sāraṅgakulaṃ tvayā bhinnaṃ dviṣāṃ balam // Bh_2.54

ayaṃ padmāsanāsīnaś cakravāko virājate
yugādau bhagavān brahmā vinirmitsuriva prajāḥ // Bh_2.55

nanūpamīyate pāṇiḥ kamalena vikāsinā
adharo vidrumacchedabhāsā bimbaphalena ca // Bh_2.56

ucyate kāmamastīdaṃ kiṃ tu strīpuṃsayorayam
vidhirnābhimato 'nyaistu trayāṇāmapi neṣyate // Bh_2.57

sa pītavāsāḥ pragṛhītaśārṅgo manojñabhīmaṃ vapurāpa kṛṣṇaḥ
śatahradendrāyudhavānniśāyāṃ saṃsṛjyamānaḥ śaśineva meghaḥ // Bh_2.58
 rāmaśarmaṇaḥ
śaśino grahaṇādetad ādhikyaṃ kila na hyayam
nirdiṣṭa upameye 'rthe vācyo vā jalajo 'tra tu // Bh_2.59

na sarvasārūpyamiti vistareṇodito vidhiḥ
abhiprāyātkavernātra vidheyā jalaje matiḥ // Bh_2.60

ādhikyamupamānānāṃ nyāyyaṃ nādhikatā bhavet
gokṣīrakundahalināṃ viśuddhyā sadṛśaṃ yaśaḥ // Bh_2.61

ekenaivopamānena nanu sādṛśyamucyate
uktārthasya prayogo hi gurumarthaṃ na puṣyati // Bh_2.62

vane 'tha tasminvanitānuyāyinaḥ pravṛttadānārdrakaṭā mataṅgajāḥ
vicitrabarhābharaṇāśca barhiṇo babhurdivīvāmalavigrahā grahāḥ // Bh_2.63

grahairapi gajādīnāṃ yadi sādṛśyamucyate
tathāpi teṣāṃ tairasti kāntirvāpyugratāpi vā // Bh_2.64

ityukta upamābhedo vakṣyate cāparaḥ punaḥ
upamāderalaṃkārād viśeṣo 'nyo 'bhidhīyate // Bh_2.65

ākṣepo 'rthāntaranyāso vyatireko vibhāvanā
samāsātiśayoktī ca ṣaḍalaṃkṛtayo 'parāḥ // Bh_2.66

vakṣyamāṇoktaviṣayas tatrākṣepo dvidhā mataḥ
ekarūpatayā śeṣā nirdekṣyante yathākramam // Bh_2.67

pratiṣedha iveṣṭasya yo viśeṣābhidhitsayā
ākṣepa iti taṃ santaḥ śaṃsanti dvividhaṃ yathā // Bh_2.68

ahaṃ tvāṃ yadi nekṣeya kṣaṇamapyutsukā tataḥ
iyadevāstvato 'nyena kimuktenāpriyeṇa te // Bh_2.69

svavikramākrāntabhuvaś citraṃ yanna tavoddhatiḥ
ko vā heturalaṃ sindhor vikārakaraṇaṃ prati // Bh_2.70

upanyasanamanyasya yadarthasyoditādṛte
jñeyaḥ so 'rthāntaranyāsaḥ pūrvārthānugato yathā // Bh_2.71

parānīkāni bhīmāni vivikṣorna tava vyathā
sādhu vāsādhu vāgāmi puṃsāmātmaiva śaṃsati // Bh_2.72

hiśabdenāpi hetvarthaprathanāduktasiddhaye
ayamarthāntaranyāsaḥ sutarāṃ vyajyate yathā // Bh_2.73

vahanti girayo meghān abhyupetān gurūnapi
garīyāneva hi gurūn bibharti praṇayāgatān // Bh_2.74

upamānavato 'rthasya yadviśeṣanidarśanam
vyatirekaṃ tamicchanti viśeṣāpādanādyathā // Bh_2.75

sitāsite pakṣmavatī netre te tāmrarājinī
ekāntaśubhraśyāme tu puṇḍarīkāsitotpale // Bh_2.76

kriyāyāḥ pratiṣedhe yā tatphalasya vibhāvanā
jñeyā vibhāvanaivāsau samādhau sulabhe sati // Bh_2.77

apītamattāḥ śikhino diśo 'nutkaṇṭhitākulāḥ
nīpo 'viliptasurabhir abhraṣṭakaluṣaṃ jalam // Bh_2.78

yatrokte gamyate 'nyo 'rthas tatsamānaviśeṣaṇaḥ
sā samāsoktiruddiṣṭā saṃkṣiptārthatayā yathā // Bh_2.79

skandhavānṛjuravyālaḥ sthiro 'nekamahāphalaḥ
jātastarurayaṃ coccaiḥ pātitaśca nabhasvatā // Bh_2.80

nimittato vaco yattu lokātikrāntagocaram
manyante 'tiśayoktiṃ tām alaṅkāratayā yathā // Bh_2.81

svapuṣpacchavihāriṇyā candrabhāsā tirohitāḥ
anvamīyanta bhṛṅgālivācā saptacchadadrumāḥ // Bh_2.82

apāṃ yadi tvakchithilā cyutā syāt phaṇināmiva
tadā śuklāṃśukāni syur aṅgeṣvambhasi yoṣitām // Bh_2.83

ityevamādiruditā guṇātiśayayogataḥ
sarvaivātiśayoktistu tarkayettāṃ yathāgamam // Bh_2.84

saiṣa sarvaiva vakroktir anayārtho vibhāvyate
yatno 'syāṃ kavinā kāryaḥ ko 'laṅkāro 'nayā vinā // Bh_2.85

hetuśca sūkṣmo leśo 'tha nālaṃkāratayā mataḥ
samudāyābhidhānasya vakroktyanabhidhānataḥ // Bh_2.86

gato 'stamarko bhātīndur yānti vāsāya pakṣiṇaḥ
ityevamādi kiṃ kāvyaṃ vārtāmenāṃ pracakṣate // Bh_2.87

yathāsaṃkhyamathotprekṣām alaṅkāradvayaṃ viduḥ
saṃkhyānamiti medhāvinotprekṣābhihitā kvacit // Bh_2.88

bhūyasāmupadiṣṭānām arthānāmasadharmaṇām
kramaśo yo 'nunirdeśo yathāsaṃkhyaṃ taducyate // Bh_2.89

padmendubhṛṅgamātaṅgapuṃskokilakalāpinaḥ
vaktrakāntīkṣaṇagativāṇīvālaistvayā jitāḥ // Bh_2.90

avivakṣitasāmānyā kiṃciccopamayā saha
atadguṇakriyāyogād utprekṣātiśayānvitā // Bh_2.91

kiṃśukavyapadeśena tarumāruhya sarvataḥ
dagdhādagdhamaraṇyānyāḥ paśyatīva vibhāvasuḥ // Bh_2.92

svabhāvoktiralaṅkāra iti kecit pracakṣate
arthasya tadavasthatvaṃ svabhāvo 'bhihito yathā // Bh_2.93

ākrośannāhvayannanyān ādhāvanmaṇḍalai rudan
gā vārayati daṇḍena ḍimbhaḥ sasyāvatāraṇīḥ // Bh_2.94

samāsenoditamidaṃ dhīkhedāyaiva vistaraḥ
asaṃgṛhītamapyanyad abhyūhyamanayā diśā // Bh_2.95

svayaṃ kṛtaireva nidarśanairiyaṃ mayā prakḷptā khalu vāgalaṅkṛtiḥ
ataḥ paraṃ cāruranekadhāparo girāmalaṅkāravidhirvidhāsyate // Bh_2.96

iti bhāmahālaṅkāre dvitīyaḥ paricchedaḥ

tṛtīyaḥ paricchedaḥ

preyo rasavadūrjasvi paryāyoktaṃ samāhitam
dviprakāramudāttaṃ ca bhedaiḥ śliṣṭamapi tribhiḥ // Bh_3.1

apahnutiṃ viśeṣoktaṃ virodhaṃ tulyayogitām
aprastutapraśaṃsāṃ ca vyājastutinidarśane // Bh_3.2

upamārūpakaṃ cānyad upameyopamāmapi
sahoktiparivṛttī ca sasaṃdehamananvayam // Bh_3.3

utprekṣāvayavaṃ cānye saṃsṛṣṭimapi cāpare
bhāvikatvaṃ ca nijagur alaṃkāraṃ sumedhasaḥ // Bh_3.4

preyo gṛhāgataṃ kṛṣṇam avādīdviduro yathā
adya yā mama govinda jātā tvayi gṛhāgate
kālenaiṣā bhavet prītis tavaivāgamanāt punaḥ // Bh_3.5

rasavaddarśitaspaṣṭaśṛṅgārādirasaṃ yathā
devī samāgamaddharma maskariṇyatirohitā // Bh_3.6

ūrjasvi karṇena yathā pārthāya punarāgataḥ
dviḥ sandadhāti kiṃ karṇaḥ śalyetyahirapākṛtaḥ // Bh_3.7

paryāyoktaṃ yadanyena prakāreṇābhidhīyate
uvāca ratnāharaṇe caidyaṃ śārṅgadhanuryathā // Bh_3.8

gṛheṣvadhvasu vā nānnaṃ bhuñjmahe yadadhītinaḥ
na bhuñjate dvijāstacca rasadānanivṛttaye // Bh_3.9

samāhitaṃ rājamitre yathā kṣatriyayoṣitām
rāmaprasattyai yāntīnāṃ puro 'dṛśyata nāradaḥ // Bh_3.10

udāttaṃ śaktimān rāmo guruvākyānurodhakaḥ
vihāyopanataṃ rājyaṃ yathā vanamupāgatam // Bh_3.11

etadevāpare 'nyena vyākhyānenānyathā viduḥ
nānāratnādiyuktaṃ yat tatkilodāttamucyate // Bh_3.12

cāṇakyo naktamupayānn andakrīḍāgṛhaṃ yathā
śaśikāntopalacchannaṃ viveda payasāṃ kaṇaiḥ // Bh_3.13

upamānena yattattvam upameyasya sādhyate
guṇakriyābhyāṃ nāmnā ca śliṣṭaṃ tadabhidhīyate // Bh_3.14

lakṣaṇaṃ rūpake 'pīdaṃ lakṣyate kāmamatra tu
iṣṭaḥ prayogo yugapad upamānopameyayoḥ // Bh_3.15

śīkarāmbhomadasṛjas tuṅgā jaladadantinaḥ
ityatra meghakariṇāṃ nirdeśaḥ kriyate samam // Bh_3.16

śleṣādevārthavacasor asya ca kriyate bhidā
tatsahoktyupamāhetunirdeśāttrividhaṃ yathā // Bh_3.17

chāyāvanto gatavyālāḥ svārohāḥ phaladāyinaḥ
mārgadrumā mahāntaśca pareṣāmeva bhūtaye // Bh_3.18

unnatā lokadayitā mahāntaḥ prājyavarṣiṇaḥ
śamayanti kṣitestāpaṃ surājāno ghanā iva // Bh_3.19

ratnavattvādagādhatvāt svamaryādāvilaṅghanāt
bahusattvāśrayatvācca sadṛśastvamudanvatā // Bh_3.20

apahnutirabhīṣṭā ca kiṃcidantargatopamā
bhūtārthāpahnavādasyāḥ kriyate cābhidhā yathā // Bh_3.21

neyaṃ virauti bhṛṅgālī madena mukharā muhuḥ
ayamākṛṣyamāṇasya kandarpadhanuṣo dhvaniḥ // Bh_3.22

ekadeśasya vigame yā guṇāntarasaṃsthitiḥ
viśeṣaprathanāyāsau viśeṣoktirmatā yathā // Bh_3.23

sa ekastrīṇi jayati jaganti kusumāyudhaḥ
haratāpi tanuṃ yasya śambhunā na hṛtaṃ balam // Bh_3.24

guṇasya vā kriyāyā vā viruddhānyakriyābhidhā
yā viśeṣābhidhānāya virodhaṃ taṃ vidurbudhāḥ // Bh_3.25

upāntarūḍhopavanacchāyāśītāpi dhūrasau
vidūradeśānapi vaḥ santāpayati vidviṣaḥ // Bh_3.26

nyūnasyāpi viśiṣṭena guṇasāmyavivakṣayā
tulyakāryakriyāyogād ityuktā tulyayogitā // Bh_3.27

śeṣo himagiristvaṃ ca mahānto guravaḥ sthirāḥ
yadalaṅghitamaryādāś calantīṃ bibhṛtha kṣitim // Bh_3.28

adhikārādapetasya vastuno 'nyasya yā stutiḥ
aprastutapraśaṃseti sā caivaṃ kathyate yathā // Bh_3.29

prīṇitapraṇayi svādu kāle pariṇataṃ bahu
vinā puruṣakāreṇa phalaṃ paśyata śākhinām // Bh_3.30

dūrādhikaguṇastotravyapadeśena tulyatām
kiṃcidvidhitsoryā nindā vyājastutirasau yathā // Bh_3.31

rāmaḥ saptābhinat sālān giriṃ krauñcaṃ bhṛgūttamaḥ
śatāṃśenāpi bhavatā kiṃ tayoḥ sadṛśaṃ kṛtam // Bh_3.32

kriyayaiva viśiṣṭasya tadarthasyopadarśanāt
jñeyā nidarśanā nāma yathevavatibhirvinā // Bh_3.33

ayaṃ mandadyutirbhāsvān astaṃ prati yiyāsati
udayaḥ patanāyeti śrīmato bodhayannarān // Bh_3.34

upamānena tadbhāvam upameyasya sādhayan
yāṃ vadatyupamāmetad upamārūpakaṃ yathā // Bh_3.35

samagragaganāyāmamānadaṇḍo rathāṅginaḥ
pādo jayati siddhastrīmukhendunavadarpaṇaḥ // Bh_3.36

upamānopameyatvaṃ yatra paryāyato bhavet
upameyopamāṃ nāma bruvate tāṃ yathoditam // Bh_3.37

sugandhi nayanānandi madirāmadapāṭalam
ambhojamiva vaktraṃ te tvadāsyamiva paṅkajam // Bh_3.38

tulyakāle kriye yatra vastudvayasamāśraye
padenaikena kathyate sahoktiḥ sā matā yathā // Bh_3.39

himapātāviladiśo gāḍhāliṅganahetavaḥ
vṛddhimāyānti yāminyaḥ kāmināṃ prītibhiḥ saha // Bh_3.40

viśiṣṭasya yadādānam anyāpohena vastunaḥ
arthāntaranyāsavatī parivṛttirasau yathā // Bh_3.41

pradāya vittamarthibhyaḥ sa yaśodhanamāadita
satāṃ viśvajanīnānām idamaskhalitaṃ vratam // Bh_3.42

upamānena tattvaṃ ca bhedaṃ ca vadataḥ punaḥ
sasandehaṃ vacaḥ stutyai sasandehaṃ viduryathā // Bh_3.43

kimayaṃ śaśī na sa divā virājate kusumāyudho na dhanurasya kausumam
iti vismayādvimṛśato 'pi me matis tvayi vīkṣate na labhate 'rthaniścayam // Bh_3.44

yatra tenaiva tasya syād upamānopameyatā
asādṛśyavivakṣātas tamityāhurananvayam // Bh_3.45

tāmbūlarāgavalayaṃ sphuraddaśanadīdhiti
indīvarābhanayanaṃ taveva vadanaṃ tava // Bh_3.46

śliṣṭasyārthena saṃyuktaḥ kiṃcidutprekṣayānvitaḥ
rūpakārthena ca punar utprekṣāvayavo yathā // Bh_3.47

tulyodayāvasānatvād gate 'staṃ prati bhāsvati
vāsāya vāsaraḥ klānto viśatīva tamogṛham // Bh_3.48

varā vibhūṣā saṃsṛṣṭir bahvalaṅkārayogataḥ
racitā ratnamāleva sā caivamuditā yathā // Bh_3.49

gāmbhīryalāvaṇyavator yuvayoḥ prājyaratnayoḥ
sukhasevyo janānāṃ tvaṃ duṣṭagrāho 'mbhasāṃ patiḥ // Bh_3.50

analaṅkṛtakāntaṃ te vadanaṃ vanajadyuti
niśākṛtaḥ prakṛtyaiva cāroḥ kā vāstyalaṅkṛtiḥ // Bh_3.51

anyeṣāmapi kartavyā saṃsṛṣṭiranayā diśā
kiyadudghaṭṭitajñebhyaḥ śakyaṃ kathayituṃ mayā // Bh_3.52

bhāvikatvamiti prāhuḥ prabandhaviṣayaṃ guṇam
pratyakṣā iva dṛśyante yatrārthā bhūtabhāvinaḥ // Bh_3.53

citrodāttādbhutārthatvaṃ kathāyāḥ svabhinītatā
śabdānākulatā ceti tasya hetūn pracakṣate // Bh_3.54

āśīrapi ca keṣāṃcid alaṅkāratayā matā
sauhṛdayyāvirodhoktau prayogo 'syāśca tadyathā // Bh_3.55

asmiñ jahīhi suhṛdi praṇayābhyasūyām āśliṣya gāḍhamamumānatamādareṇa
vindhyaṃ mahāniva ghanaḥ samaye 'bhivarṣann ānandajairnayanavāribhirukṣatu tvām // Bh_3.56

madāndhamātaṅgavibhinnasālā hatapravīrā drutabhītapaurāḥ
tvattejasā dagdhasamastaśobhā dviṣāṃ puraḥ paśyatu rājalokaḥ // Bh_3.57

girāmalaṅkāravidhiḥ savistaraḥ svayaṃ viniścitya dhiyā mayoditaḥ
anena vāgarthavidāmalaṅkṛtā vibhāti nārīva vidagdhamaṇḍanā // Bh_3.58

iti bhāmahālaṅkāre tṛtīyaḥ paricchedaḥ

caturthaḥ paricchedaḥ

apārthaṃ vyarthamekārthaṃ sasaṃśayamapakramam
śabdahīnaṃ yatibhraṣṭaṃ bhinnavṛttaṃ visandhi ca // Bh_4.1

deśakālakalālokanyāyāgamavirodhi ca
pratijñāhetudṛṣṭāntahīnaṃ duṣṭaṃ ca neṣyate // Bh_4.2

apārthamityapetārthaṃ sa cārthaḥ padavākyayoḥ
arthavān varṇasaṃghātaḥ suptiṅantaṃ padaṃ punaḥ // Bh_4.3

padānāmeva saṃghātaḥ sāpekṣāṇāṃ parasparam
nirākāṅkṣaṃ ca tadvākyam ekavastunibandhanam // Bh_4.4

kramavṛttiṣu varṇeṣu saṃghātādi na yujyate
buddhau tu sambhavatyetad anyatve 'pi pratikṣaṇam // Bh_4.5

dhīrantyaśabdaviṣayā vṛttavarṇāhitasmṛtiḥ
vākyamityāhurapare na śabdāḥ kṣaṇanaśvarāḥ // Bh_4.6

atrāpi bahu vaktavyaṃ jāyate tattu noditam
gurubhiḥ kiṃ vivādena yathāprakṛtamucyate // Bh_4.7

samudāyārthaśūnyaṃ yat tadapārthakamiṣyate
dāḍimāni daśāpūpāḥ ṣaḍityādi yathoditam // Bh_4.8

viruddhārthaṃ mataṃ vyarthaṃ viruddhaṃ tūpadiśyate
pūrvāparārthavyāghātāt viparyayakaraṃ yathā // Bh_4.9

sakhi mānaṃ priye dhehi laghutāmasya mā gamaḥ
bhartuśchandānuvarttinyaḥ prema ghnanti na hi striyaḥ // Bh_4.10

upāsitagurutvāttvaṃ vijitendrayaśatruṣu
śreyaso vinayādhānam adhunātiṣṭha kevalam // Bh_4.11

yadabhinnārthamanyonyaṃ tadekārthaṃ pracakṣate
punaruktamidaṃ prāhur anye śabdārthabhedataḥ // Bh_4.12

na śabdapunaruktaṃ tu sthaulyādatropavarṇyate
kathamākṣiptacittaḥ sann uktamevābhidhāsyate // Bh_4.13

bhayaśokābhyasūyāsu harṣavismayayorapi
yathāha gaccha gaccheti punaruktaṃ na tadviduḥ // Bh_4.14

atrārthapunaruktaṃ yat tadevaikārthamiṣyate
uktasya punarākhyāne kāryāsambhavato yathā // Bh_4.15

tāmutkamanasaṃ nūnaṃ karoti dhvanirambhasām
saudheṣu ghanamuktānāṃ praṇālīmukhapātinām // Bh_4.16

śruteḥ sāmānyadharmāṇāṃ viśeṣasyānudāhṛteḥ
apratiṣṭhaṃ yadatreti tajjñānaṃ saṃśayaṃ viduḥ // Bh_4.17

sasaṃśayamiti prāhus tatastajjananaṃ vacaḥ
iṣṭaṃ niścitaye vākyaṃ na dolāyeta tadyathā // Bh_4.18

vyālavanto durārohā ratnavantaḥ phalānvitāḥ
viṣamā bhūbhṛtastebhyo bhayamāśu pramādinām // Bh_4.19

yathopadeśaṃ kramaśo nirdeśo 'tra kramo mataḥ
tadapetaṃ viparyāsād ityākhyātamapakramam // Bh_4.20

vidadhānau kirīṭendū śyāmābhrahimasacchavī
rathāṅgaśūle bibhrāṇau pātāṃ vaḥ śambhuśārṅgiṇau // Bh_4.21

sūtrakṛtpādakāreṣṭaprayogādyo 'nyathā bhavet
tamāptaśrāvakāsiddheḥ śabdahīnaṃ viduryathā // Bh_4.22

sphurattaḍidvalayino vitatāmbhogarīyasaḥ
tejastirayataḥ sauraṃ ghanān paśya divo 'bhitaḥ // Bh_4.23

yatiśchando 'dhirūḍhānāṃ śabdānāṃ yā vicāraṇā
tadapetaṃ yatibhraṣṭam iti nirdiśyate yathā // Bh_4.24

vidyutvantastamālāsitavapuṣa ime vārivāhā dhvananti // Bh_4.25*

gurorlaghośca varṇasya yo 'sthāne racanāvidhiḥ
tannyūnādhikatā vāpi bhinnavṛttamidaṃ yathā // Bh_4.25

bhramati bhramaramālā kānaneṣūnmadāsau /
virahitaramaṇīko 'rhasyadya gantum // Bh_4.26

kānte induśiroratne ādadhāne udaṃśunī
pātāṃ vaḥ śambhuśarvāṇyāv iti prāhurvisandhyadaḥ // Bh_4.27

yā deśe dravyasambhūtir api vā nopadiśyate
tattadvirodhi vijñeyaṃ svabhāvāttadyathocyate // Bh_4.28

malaye kandaropāntarūḍhakālāgurudrume
sugandhikusumānamrā rājante devadāravaḥ // Bh_4.29

ṣaṇṇāmṛtūnāṃ bhedena kālaḥ ṣoḍheva bhidyate
tadvirodhakṛdityāhur viparyāsādidaṃ yathā // Bh_4.30

udūḍhaśiśirāsārān prāvṛṣeṇyān nabhasvataḥ
phullāḥ surabhayantīme cūtāḥ kānanaśobhinaḥ // Bh_4.31

kalā saṅkalanā prajñā śilpānyasyāśca gocaraḥ
viparyastaṃ tathaivāhus tadvirodhakaraṃ yathā // Bh_4.32

ṛṣabhātpañcamastasmāt saṣaḍjaṃ dhaivataṃ smṛtam
ayaṃ hi madhyamagrāmo madhyame pīḍitarṣabhaḥ // Bh_4.33

iti sādhāritaṃ mohād anyathaivāvagacchati
anyasvapi kalāsvevam abhidheyā virodhitā // Bh_4.34

sthāsnujaṅgamabhedena lokaṃ tattvavido viduḥ
sa ca tadvyavahāro 'tra tadvirodhakaraṃ yathā // Bh_4.35

teṣāṃ kaṭataṭabhraṣṭair gajānāṃ madabindubhiḥ
prāvartata nadī ghorā hastyaśvarathavāhinī // Bh_4.36

dhāvatāṃ sainyavāhānāṃ phenavāri mukhāccyutam
cakāra jānudadhnāpān pratidiṅmukhamadhvanaḥ // Bh_4.37

nyāyaḥ śāstraṃ trivargoktir daṇḍanītiṃ ca tāṃ viduḥ
ato nyāyavirodhīṣṭam apetaṃ yattayā yathā // Bh_4.38

vijigīṣumupanyasya vatseśaṃ vṛddhadarśanam
tasyaiva kṛtinaḥ paścād abhyadhāccāraśūnyatām // Bh_4.39

antaryodhaśatākīrṇaṃ sālaṅkāyananetṛkam
tathāvidhaṃ gajacchadma nājñāsītsa svabhūgatam // Bh_4.40

yadi vopekṣitaṃ tasya sacivaiḥ svārthasiddhaye
aho nu mandimā teṣāṃ bhaktirvā nāsti bhartari // Bh_4.41

śarā dṛḍhadhanurmuktā manyumadbhirarātibhiḥ
marmāṇi parihṛtyāsya patiṣyantīti kānumā // Bh_4.42

hato 'nena mama bhrātā mama putraḥ pitā mama
mātulo bhāgineyaśca ruṣā saṃrabdhacetasaḥ // Bh_4.43

asyanto vividhānyājāv āyudhānyaparādhinam
ekākinamaraṇyānyāṃ na hanyurbahavaḥ katham // Bh_4.44

namo 'stu tebhyo vidvadbhyo ye 'bhiprāyaṃ kaverimam
śāstralokāvapāsyaivaṃ nayanti nayavedinaḥ // Bh_4.45

sacetaso vanebhasya carmaṇā nirmitasya ca
viśeṣaṃ veda bālo 'pi kaṣṭaṃ kiṃ nu kathaṃ nu tat // Bh_4.46

āgamo dharmaśāstrāṇi lokasīmā ca tatkṛtā
tadvirodhi tadācāravyatikramaṇato yathā // Bh_4.47

bhūbhṛtāṃ pītasomānāṃ nyāyye vartmani tiṣṭhatām
alaṃkariṣṇunā vaṃśaṃ gurau sati jigīṣuṇā // Bh_4.48

abhāryoḍhena saṃskāram antareṇa dvijanmanā
naravāhanadattena veśyāvān niśi pīḍitaḥ // Bh_4.49

na dūṣaṇāyāmudāhṛto vidhir na cābhimānena kimu pratītaye
kṛtātmanāṃ tattvadṛśāṃ ca mādṛśo jano 'bhisandhiṃ ka ivāvabhotsyate // Bh_4.50

iti bhāmahālaṅkāre caturthaḥ paricchedaḥ

pañcamaḥ paricchedaḥ

atha pratijñāhetvādihīnaṃ duṣṭaṃ ca varṇyate
samāsena yathānyāyaṃ tanmātrārthapratītaye // Bh_5.1

prāyeṇa durbodhatayā śāstrād bibhatyamedhasaḥ
tadupacchandanāyaiṣa hetunyāyalavoccayaḥ // Bh_5.2

svādukāvyarasonmiśraṃ śāstramapyupayuñjate
prathamālīḍhamadhavaḥ pibanti kaṭu bheṣajam // Bh_5.3

na sa śabdo na tadvācyaṃ na sa nyāyo na sā kalā
jāyate yanna kāvyāṅgam aho bhāro mahān kaveḥ // Bh_5.4

sattvādayaḥ pramāṇābhyāṃ pratyakṣamanumā ca te
asādhāraṇasāmānyaviṣayatvaṃ tayoḥ kila // Bh_5.5

pratyakṣaṃ kalpanāpoḍhaṃ tato 'rthāditi kecana
kalpanāṃ nāmajātyādiyojanāṃ pratijānate // Bh_5.6

samāropaḥ kilaitāvān sadarthālambanaṃ ca tat
jātyādyapohe vṛttiḥ kva kva viśeṣaḥ kutaśca saḥ // Bh_5.7

tadapoheṣu ca tathā siddhā sā buddhigocarā
avastukaṃ cedvitathaṃ pratyakṣaṃ tattvavṛtti hi // Bh_5.8

grāhyagrāhakabhedena vijñānāṃśo mato yadi
vijñānamātrasādṛśyād viśeṣo 'sya vikalpanā // Bh_5.9

arthādeveti rūpādes tata eveti nānyataḥ
anyathā ghaṭavijñānam anyena vyapadiśyate // Bh_5.10

trirūpālliṅgato jñānam anumānaṃ ca kecana
tadvido nāntarīyārthadarśanaṃ cāpare viduḥ // Bh_5.11

vivādāspadadharmeṇa dharmī kṛtaviśeṣaṇaḥ
pakṣastasya ca nirdeśaḥ pratijñetyabhidhīyate // Bh_5.12

tadarthahetusiddhāntasarvāgamavirodhinī
prasiddhadharmā pratyakṣabādhinī ceti duṣyati // Bh_5.13

tayaiva hi tadarthasya virodhakaraṇaṃ yathā
yatirmama pitā bālyāt sūnuryasyāhamaurasaḥ // Bh_5.14

astyātmā prakṛtirveti jñeyā hetvapavādinī
dharmiṇo 'syāprasiddhatvāt taddharmo 'pi na setsyati // Bh_5.15

śāśvato 'śāśvato veti prasiddhe dharmiṇi dhvanau
jāyate bhedaviṣayo vivādo vādinormithaḥ // Bh_5.16

svasiddhāntavirodhitvād vijñeyā tadvirodhinī
kaṇabhakṣo yathā śabdam ācakṣītāvinaśvaram // Bh_5.17

sarvaśāstraviruddhatvāt sarvāgamavirodhinī
yathā śucistanustrīṇi pramāṇāni na santi vā // Bh_5.18

ākumāramasandigdhadharmāhitaviśeṣaṇā
prasiddhadharmeti matā śrotragrāhyo dhvaniryathā // Bh_5.19

pratyakṣabādhinī tena pramāṇenaiva bādhyate
yathā śīto 'nalo nāsti rūpamuṣṇaḥ kṣapākaraḥ // Bh_5.20

san dvayoḥ sadṛśe siddho vyāvṛttastadvipakṣataḥ
hetustrilakṣaṇo jñeyo hetvābhāso viparyayāt // Bh_5.21

san dvayoriti yaḥ siddhaḥ svapakṣaparapakṣayoḥ
abhinnalakṣaṇaḥ pakṣaḥ phalabhedādayaṃ dvidhā // Bh_5.22

parapakṣānupādāne tadvṛtteścānudāhṛtau
kathamanyatarāsiddhahetvābhāsavyavasthitiḥ // Bh_5.23

sādhyadharmānugamataḥ sadṛśastatra yaśca san
anyo 'pyasāveka iva sāmānyādupacaryate // Bh_5.24

vipakṣastadvisadṛśo vyāvṛttastatra yo hyasan
iti dvayaikānugativyāvṛttī lakṣmasādhutā // Bh_5.25

sādhyasādhanadharmābhyāṃ siddho dṛṣṭānta ucyate
tadviparyayato vāpi tadābhastadavṛttitaḥ // Bh_5.26

sādhyena liṅgānugatis tadabhāve ca nāstitā
khyāpyate yena dṛṣṭāntaḥ sa kilānyairdvidhocyate // Bh_5.27

dūṣaṇaṃ nyūnatādyuktir nyūnaṃ hetvādinātha vā
tanmūlatvātkathāyāśca nyūnaṃ neṣṭaṃ pratijñayā // Bh_5.28

jātayo dūṣaṇābhāsās tāḥ sādharmyasamādayaḥ
tāsāṃ prapañco bahudhā bhūyastvādiha noditaḥ // Bh_5.29

aparaṃ vakṣyate nyāyalakṣaṇaṃ kāvyasaṃśrayam
idaṃ tu śāstragarbheṣu kāvyeṣvabhihitaṃ yathā // Bh_5.30

atha nityāvinābhāvi dṛṣṭaṃ jagati kāraṇam
kāraṇaṃ cenna tannityaṃ nityaṃ cetkāraṇaṃ na tat // Bh_5.31

lakṣma prayogadoṣāṇāṃ bhedenānena vartmanā
sandhādisādhanāsiddhyai śāstreṣūditamanyathā // Bh_5.32

tajjñaiḥ kāvyaprayogeṣu tatprāduṣkṛtamanyathā
tatra lokāśrayaṃ kāvyam āgamāstattvadarśinaḥ // Bh_5.33

asisaṃkāśamākāśaṃ śabdo dūrānupātyayam
sadaiva vāri sindhūnām aho sthemā mahārciṣaḥ // Bh_5.34

rūpādīnāṃ yathā dravyam āśrayo naśyatīti ca
iṣṭakāryābhyupagamaṃ pratijñāṃ pratijānate // Bh_5.35

dharmārthakāmakopānāṃ saṃśrayāt sā caturvidhā
jarāmeṣa bibharmīti pratijñāya pituryathā
tathaiva puruṇābhāri sā syāddharmanibandhanī // Bh_5.36

upalapsye svayaṃ sītām iti bhartṛnideśataḥ
hanumatā pratijñāya sā jñātetyarthasaṃśrayā // Bh_5.37

āhariṣyāmyamūmadya mahāsenātmajāmiti
kṛtvā pratijñāṃ vatsena hṛteti madanāśrayā // Bh_5.38

bhrāturbhrātṛvyamunmathya pāsyāmyasyāsṛgāhave
pratijñāya yathā bhīmas taccakārāvaśo ruṣā // Bh_5.39

kāryo 'nyatra pratijñāyāḥ prayogo na kathaṃ cana
parityāgaśca kartavyo nāsāṃ catasṛṇāmapi // Bh_5.40

prāyopaveśāya yathā pratijñāya suyodhanaḥ
rājyāya punaruttasthāv iti dharmavirodhinī // Bh_5.41

āhūto na nivarte 'haṃ dyūtāyeti yudhiṣṭhiraḥ
kṛtvā sandhāṃ śakuninā didevetyarthabādhinī // Bh_5.42

adyārabhya nivatsyāmi munivadvacanāditi
pituḥ priyāya yāṃ bhīṣmaś cakre sā kāmabādhinī // Bh_5.43

atyājayadyathā rāmaḥ sarvakṣatravadhāśrayām
jāmadagnyaṃ yudhā jitvā sā jñeyā kopabādhinī // Bh_5.44

athābhyupagamaprāptiḥ sandhābhyupagamādvinā
anuktamapi yatrārthād abhyupaiti yathocyate // Bh_5.45

kimindriyadviṣā jñeyaṃ ko nirākriyate 'ribhiḥ
ko vā gatvaramarthibhyo na yacchati dhanaṃ laghu // Bh_5.46

kimityayaṃ tu yaḥ kṣepaḥ saukaryaṃ darśayatyasau
hetustrilakṣmaiva mataḥ kāvyeṣvapi sumedhasām // Bh_5.47

anvayavyatirekau hi kevalāvarthasiddhaye
yathābhito vanābhogam etadasti mahat saraḥ
kūjanātkurarīṇāṃ ca kamalānāṃ ca saurabhāt // Bh_5.48

anyadharmo 'pi tatsiddhiṃ sambandhena karotyayam
dhūmādabhraṃkaṣātsāgneḥ pradeśasyānumāmiva // Bh_5.49

apṛthakkṛtasādhyo 'pi hetuścātra pratīyate
anvayavyatirekābhyāṃ vinaivārthagatiryathā // Bh_5.50

dīpradīpā niśā jajñe vyapavṛttadivākarā
hetuḥ pradīpradīpatvam apavṛttau raveriha // Bh_5.51

tasyāpi sudhiyāmiṣṭā doṣāḥ prāguditāstrayaḥ
ajñānasaṃśayajñānaviparyayakṛto yathā // Bh_5.52

kāśā haranti hṛdayam amī kusumasaurabhāt
apāmabhyarṇavartitvād ete jñeyāḥ śarārayaḥ // Bh_5.53

asau śuklāntanetratvāc cakora iti gṛhyatām
tulyajātāvadṛṣṭatvāt sādhayatacakoratām // Bh_5.54

uktasyārthasya dṛṣṭāntaḥ pratibimbanidarśanam
nanūpamānumaivāstu na hetvanabhidhānataḥ // Bh_5.55

sādhyasādhanayoruktir uktādanyatra neṣyate
mukhaṃ padmamivetyatra kiṃ sādhyaṃ kiṃ ca sādhanam // Bh_5.56

iti prayogasya yathā kalāvapi bhavāniha
śreyān vṛddhānuśiṣṭatvāt pūrve kṛtayuge yathā // Bh_5.57

yatra dṛṣṭāntamātreṇa vyajyete sādhyasādhane
tamāhuḥ śuddhadṛṣṭāntaṃ tanmātrāviṣkṛteryathā // Bh_5.58

bharatastvaṃ dilīpastvaṃ tvamevailaḥ purūravāḥ
tvameva vīra pradyumnas tvameva naravāhanaḥ // Bh_5.59

kathamekapadenaiva vyajerannasya te guṇāḥ
iti prayuñjate santaḥ kecidvistarabhīravaḥ // Bh_5.60

padamekaṃ varaṃ sādhu nārvācīnanibandhanam
vaiparītyādviparyāsaṃ kīrterapi karoti tat // Bh_5.61

ahṛdyamasunirbhedaṃ rasavattve 'pyapeśalam
kāvyaṃ kapitthamāmaṃ yat keṣāṃcittādṛśaṃ yathā // Bh_5.62

prajājanaśreṣṭhavariṣṭhabhūbhṛcchirorcitāṃghreḥ pṛthukīrtidhiṣṇya
ahighnapadmasya jalāridhāmnas tavaiva nānyasya sutasya vṛttam // Bh_5.63

aṃśumadbhiśca maṇibhiḥ phalanimnaiśca śākhibhiḥ
phullaiśca kusumairanye vāco 'laṃkurvate yathā // Bh_5.64

śubhamarakatapadmarāgacitre saphalasapallavabhūricāruvṛkṣe
bahukusumavibhūṣite sa tasthau suramunisiddhayute sumerupṛṣṭhe // Bh_5.65

tadebhiraṅgairbhūṣyante bhūṣaṇopavanasrajaḥ
vācāṃ vakrārthaśabdoktir alaṃkārāya kalpate // Bh_5.66

viruddhapadamasvarthaṃ bahupūraṇamākulam
kurvanti kāvyamapare vyāyatābhīpsayā yathā // Bh_5.67

elātakkolanāgasphuṭabakulalatācandanaspandanāḍhyo muktākarpūracakrāgarukamanaśilāsthāsakavyāptatīraḥ
śaṅkhavrātākulo 'ntastimimakarakulākīrṇavīcīpratāno dadhre yasyāmburāśiḥ śaśikumudasudhākṣīraśuddhāṃ sukīrtim // Bh_5.68

iti nigaditāstāstā vācāmalaṅkṛtayo mayā bahuvidhakṛtīrdṛṣṭvānyeṣāṃ svayaṃ paritarkya ca
prathitavacasaḥ santo 'bhijñāḥ pramāṇamihāpare gurutaradhiyāmasvārādhaṃ mano 'kṛtabuddhibhiḥ // Bh_5.69

iti bhāmahālaṃkāre pañcamaḥ paricchedaḥ

ṣaṣṭhaḥ paricchedaḥ

sūtrāmbhasaṃ padāvartaṃ pārāyaṇarasātalam
dhātūṇādigaṇagrāhaṃ dhyānagrahabṛhatplavam // Bh_6.1

dhīrairālokitaprāntam amedhobhirasūyitam
sadopabhuktaṃ sarvābhir anyavidyākareṇubhiḥ // Bh_6.2

nāpārayitvā durgādham amuṃ vyākaraṇārṇavam
śabdaratnaṃ svayaṃgamyam alaṃ kartumayaṃ janam // Bh_6.3

tasya cādhigame yatnaḥ kāryaṃ kāvyaṃ vidhitsatā
parapratyayato yattu kriyate tena kā ratiḥ // Bh_6.4

nānyapratyayaśabdā vāg āvibhāti mude satām
pareṇa ghṛtamukteva sarasā kusumāvalī // Bh_6.5

mukhyastāvadayaṃ nyāyo yat svaśaktyā pravartate
anyasārasvatā nāma santyanyoktānuvādinaḥ // Bh_6.6

pratītirartheṣu yatas taṃ śabdaṃ bruvate 'pare
dhūmabhāsorapi prāptā śabdatāgnyanumāṃ prati // Bh_6.7

nanvakārādivarṇānāṃ samudāyo 'bhidheyavān
arthapratītaye gītaḥ śabda ityabhidhīyate // Bh_6.8

pratyekamasamarthānāṃ samudāyo 'rthavān katham
varṇānāṃ kramavṛttitvān nyāyā nāpi ca saṃhatiḥ // Bh_6.9

na cāpi samudāyibhyaḥ samudāyo 'tiricyate
dārubhittibhuvo 'tītya kimanyatsadma kalpyate // Bh_6.10

tasmātkūṭastha ityeṣā śābdī vaḥ kalpanā vṛthā
pratyakṣamanumānaṃ vā yatra tatparamārthataḥ // Bh_6.11

śapathairapi cādeyaṃ vaco na sphoṭavādinām
namaḥkusumamastīti śraddadhyāt kaḥ sacetanaḥ // Bh_6.12

ityanta īdṛśā varṇā īdṛgarthābhidhāyinaḥ
vyavahārāya lokasya prāgitthaṃ samayaḥ kṛtaḥ // Bh_6.13

sa kūṭastho 'napāyī ca nādādanyaśca kathyate
mandāḥ sāṅketikānarthān manyante pāramārthikān // Bh_6.14

vinaśvaro 'stu nityo vā sambandho 'rthena vā satā
namo 'stu tebhyo vidvadbhyaḥ pramāṇaṃ ye 'sya niścitau // Bh_6.15

anyāpohena śabdo 'rtham āhetyanye pracakṣate
anyāpohaśca nāmānyapadārthāpākṛtiḥ kila // Bh_6.16

yadi gaurityayaṃ śabdaḥ kṛtārtho 'nyanirākṛtau
janako gavi gobuddher mṛgyatāmaparo dhvaniḥ // Bh_6.17

arthajñānaphalāḥ śabdā na caikasya phaladvayam
apavādavidhijñāne phale caikasya vaḥ katham // Bh_6.18

purā gauriti vijñānaṃ gośabdaśravaṇādbhavet
yenāgopratiṣedhāya pravṛtto gauriti dhvaniḥ // Bh_6.19

varṇabhedādidaṃ bhinnaṃ varṇāḥ svāṃśavikalpataḥ
ke śabdāḥ kiṃ ca tadvācyam ityaho vartma dustaram // Bh_6.20

dravyakriyājātiguṇabhedāt te ca caturvidhāḥ
yadṛcchāśabdamapyanye ḍitthādiṃ pratijānate // Bh_6.21

nānābhāṣāviṣayiṇām aparyantārthavartinām
iyattā kena vāmīṣāṃ viśeṣādavadhāryate // Bh_6.22

vakravācāṃ kavīnāṃ ye prayogaṃ prati sādhavaḥ
prayoktuṃ ye na yuktāśca tadviveko 'yamucyate // Bh_6.23

nāprayuktaṃ prayuñjīta cetaḥsammohakāriṇam
tulyārthatve 'pi hi brūyāt ko hantiṃ gativācinam // Bh_6.24

śrautrādiṃ na tu durbodhaṃ na duṣṭādimapeśalam
grāmyaṃ na piṇḍīśūrādiṃ na ḍitthādimapārthakam // Bh_6.25

nāpratītānyathārthatvaṃ dhātvanekārthatāvaśāt
na leśajñāpakākṛṣṭaṃ sa hanti dhyāti vā yathā // Bh_6.26

na śiṣṭairuktamityeva na tantrāntarasādhitam
chandovaditi cotsargān na cāpi cchāndasaṃ vadet // Bh_6.27

kramāgataṃ śrutisukhaṃ śabdamarthyamudīrayet
atiśete hyalaṃkāram anyaṃ vyañjanacārutā // Bh_6.28

siddho yaścopasaṃkhyānād iṣṭyā yaścopapāditaḥ
tamādriyeta prāyeṇa na tu yogavibhāgajam // Bh_6.29

iyaṃ candramukhī kanyā prakṛtyaiva manoharā
asyāṃ suvarṇālaṃkāraḥ puṣṇāti nitarāṃ śriyam // Bh_6.30

vṛddhipakṣaṃ prayuñjīta saṃkrame 'pi mṛjeryathā
mārjantyadhararāgaṃ te patanto bāṣpabindavaḥ // Bh_6.31

sarūpaśeṣaṃ tu pumān striyā yatra ca śiṣyate
yathāha varuṇāvindrau bhavau śarvau mṛḍāviti // Bh_6.32

yathā paṭayatītyādi ṇicprātipadikāttataḥ
ṇāviṣṭhavaditīṣṭyā ca tathā kraśayatītyapi // Bh_6.33

prayuñjītāvyayībhāvam adantaṃ nāpyapañcamī
tṛtīyāsaptamīpakṣe nālugviṣayamānayet // Bh_6.34

tiṣṭhadguprabhṛtau vācyau naktaṃdivasagocarau
yathā vidvānadhīte 'sau tiṣṭhadgu ca vahadgu ca // Bh_6.35

śiṣṭaprayogamātreṇa nyāsakāramatena vā
tṛcā samastaṣaṣṭhīkaṃ na kathaṃcidudāharet // Bh_6.36

sūtrajñāpakamātreṇa vṛtrahantā yathoditaḥ
akena ca na kurvīta vṛttiṃ tadgamako yathā // Bh_6.37

pañcarājīti ca yathā prayuñjīta dviguṃ striyām
napuṃsakaṃ tatpuruṣaṃ puruhūtasabhaṃ yathā // Bh_6.38

sarvebhyaśca bhṛśādibhyo vadelluptahalaṃ yathā
priyonmanāyate sā te kiṃ śaṭhābhimanāyase // Bh_6.39

tṛtīyaikavacaḥ ṣaṣṭhyām āmantaṃ ca vadet kvipi
yathoditaṃ balabhidā surucāṃ vidyutāmiva // Bh_6.40

asantamapi yadvākyaṃ tattathaiva prayojayet
yathocyate 'mbhasā bhāsā yaśasāmambhasāmiti // Bh_6.41

puṃsi striyāṃ ca kvasvantam icchantyacchāndasaṃ kila
upeyuṣāmapi divaṃ yathā na vyeti cārutā // Bh_6.42

ibhakumbhanibhe bālā dadhuṣī kañcukaṃ stane
ratikhedapariśrāntā jahāra hṛdayaṃ nṛṇām // Bh_6.43

śabalādibhyo 'titarāṃ bhāti ṇijvihito yathā
balākāḥ paśya suśreṇi ghanāñchabalayantyamūḥ // Bh_6.44

śiśirāsārakaṇikāsadṛśaḥ setugandhavāṭ
tvāṃ vījayati suśreṇi ratikhedālasekṣaṇām // Bh_6.45

evaṃ ṇicaḥ prayogastu sarvatrālaṃkṛtiḥ parā
liṅgatrayopapannaṃ ca tācchīlyaviṣayaṃ ṇinim // Bh_6.46

tasya hārī stanābhogo vadanaṃ hāri sundaram
hāriṇī tanuratyantaṃ kiyanna harate manaḥ // Bh_6.47

tācchīlyādiṣu ceṣyante sarva eva tṛnādayaḥ
viśeṣeṇa ca tatreṣṭā yuckurajvarajiṣṇucaḥ // Bh_6.48

ktinnantaṃ ca prayuñjīta saṃgatiḥ saṃhatiryathā
śākārau jāguriṣṭau ca jāgaryā jāgarā yathā // Bh_6.49

upāsaneti ca yucaṃ nityamāseḥ prayojayet
lyuṭaṃ ca kartṛviṣayaṃ devano ramaṇo yathā // Bh_6.50

aṇantādapi ṅībiṣṭo lakṣmīḥ paurandarī yathā
añmahārajanāllākṣārocanābhyāṃ tathā ca ṭhak // Bh_6.51

ḍmatubiṣṭaṃ ca kumudād yatheyaṃ bhūḥ kumudvatī
ṭhak cāpi tena jayatīty ākṣikaḥ śāstriko yathā // Bh_6.52

hitaprakaraṇe ṇaṃ ca sarvaśabdāt prayuñjate
tataśchamiṣṭyā ca yathā sārvaḥ sarvīya ityapi // Bh_6.53

vadedimanijantaṃ ca paṭimā laghimā yathā
viśeṣeṇeyasunniṣṭo jyāyānāpa kanīyasīm // Bh_6.54

dvayasajdaghnacāviṣṭau pramāṇaviṣayau yathā
jānudaghnī sarinnārīnitambadvayasaṃ saraḥ // Bh_6.55

matupprakaraṇe jyotsnātamisrāśṛṅgiṇādayaḥ
inacca phalabarhābhyāṃ phalino barhiṇo yathā // Bh_6.56

iniḥ prayuktaḥ prāyeṇa tathā ṭhaṃśca manīṣibhiḥ
tatrāpi mekhālāmālāmāyānāṃ sutarāṃ matau // Bh_6.57

abhyastājjheradādeśe dadhatītyādayo 'pi ca
roditi svapitītyādi saheṭā sārvadhātukam // Bh_6.58

abhyasteṣu prayoktavyam adantaṃ ghubhṛñoḥ śatuḥ
asau dadhadalaṃkāraṃ srajaṃ bibhracca śobhate // Bh_6.59

[na tavargaṃ śakāreṇa kvacit saṃ]yoginaṃ vadet
yathaitacchyāmamābhāti vanaṃ vanajalocane // Bh_6.60

naikatraikārabhūyastaṃ gato yāto hato yathā
sāvarṇyavajjhayo hasya brūyānnānyatra paddhateḥ // Bh_6.61

sālāturīyamatametadanukrameṇa ko vakṣyatīti virato 'hamato vicārāt
śabdārṇavasya yadi kaścidupaiti pāraṃ bhīmāmbhasaśca jaladheriti vismayo 'sau // Bh_6.62

vidyānāṃ satatamapāśrayo 'parāsāṃ tāsūktānna ca viruṇaddhi kāṃścidarthān
śraddheyaṃ jagati mataṃ hi pāṇinīyaṃ mādhyasthyādbhavati na kasyacitpramāṇam // Bh_6.63

avalokya matāni satkavīnām avagamya svadhiyā ca kāvyalakṣma
sujanāvamayāya bhāmahena grathitaṃ rakrilagomisūnunedam // Bh_6.64

iti śrībhāmahālaṅkāre ṣaṣṭhaḥ paricchedaḥ

ṣaṣṭyā śarīraṃ nirṇītaṃ śataṣaṣṭyā tvalaṅkṛtiḥ
pañcāśatā doṣadṛṣṭiḥ saptatyā nyāyanirṇayaḥ // Bh_6.65

ṣaṣṭyā śabdasya śuddhiḥ syād ityevaṃ vastupañcakam
uktaṃ ṣaḍbhiḥ paricchedair bhāmahena krameṇa vaḥ // Bh_6.66
-- Bhāmaha: Kāvyālaṃkāra (Academic edition — see source file header)